ชงเพิ่มสลากดิจิทัลเป็น 10 ล้านใบ เริ่ม 17 ก.ค.นี้
วันที่ 21 มิถุนายน 2565 นายอนุชา นาคาศัย รัฐมนตรีประจำสำนักนายกรัฐมนตรี พันโท หนุน ศันสนาคม ผู้อำนวยการสำนักงานสลากกินแบ่งรัฐบาล และนางสาวทิพานัน ศิริชนะ ประจำสำนักเลขาธิการนายกรัฐมนตรี แถลงข่าวหลังการประชุมคณะกรรมการแก้ไขปัญหาผู้ที่ได้รับความเดือดร้อนจากการเสนอขายหรือขายสลากกินแบ่งรัฐบาลในราคาเกินกว่าที่กำหนดในสลากกินแบ่งรัฐบาล ครั้งที่ 5/2565 ว่า จะมีการขายสลากดิจิทัลบนแพลตฟอร์มแอปฯเป๋าตังเพิ่มขึ้นอีก เนื่องจากได้รับความสนใจจากประชาชนเป็นอย่างดี ซึ่งจะมีการเพิ่มจำนวนสลากเร็วที่สุดในงวด 1 สิงหาคมนี้ จะวางขายตั้งแต่ 17 กรกฎาคมนี้เป็นต้นไป ซึ่งจะเสนอให้เพิ่มเป็น 10 ล้านฉบับ แต่จะเพิ่มจำนวนเท่าใด ต้องรอมติจากบอร์ดสำนักงานสลากฯในการประชุมวันที่ 23 มิถุนายนนี้ และจะเพิ่มจำนวนสลากดิจิทัลอย่างค่อยเป็นค่อยไป หากประชาชนตอบรับเพิ่มขึ้น ทางสำนักงานสลากฯก็จะเพิ่มตามความต้องการของประชาชนด้านพันโทหนุน กล่าวว่า จากการประเมินการจำหน่ายสลากดิจิทัลที่ผ่านมา การตอบรับเกินคาด งวดที่ 2 ขายหมดเร็วกว่างวดแรกแม้จำนวนคนซื้อจะน้อยลง แต่ซื้อคนละหลายใบมากขึ้น ปัญหาที่มีคือ ระบบการตรวจผลรางวัล มีการล่มเป็นระยะเวลาสั้นๆ และได้รับการแก้ไขแล้ว ระบบการจ่ายรางวัลต่างๆ ไม่มีปัญหาทั้งนี้ในส่วนของระบบซื้อจอง มีตัวแทน 1.1 แสนราย สลากคิดเป็น 64% ระบบโควตา ราว 31% เป็นรายย่อยครึ่งหนึ่ง อีกครึ่งคือสมาคม องค์กรการกุศล 800 กว่าแห่ง อีก 5% เป็นสลากดิจิทัล อยู่ในระบบนับเป็นผู้ค้า 10,300 กว่าราย